సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
కోహ్లీతో పోలిస్తే రోహిత్ బెస్ట్.. కానీ..?: భజ్జీ
కేవలం ఒక్క టాలెంట్ గురించే మాత్రమే మాట్లాడితే.. కోహ్లీ కంటే రోహిత్ శర్మ ముందు వరుసలో ఉంటాడు. కానీ.. టాలెంట్‌కి హార్డ్‌వర్క్‌ కలిపితే మాత్రం అందరూ కోహ్లీ వెనుకే - హర్భజన్
Samayam Telugu | Updated:
Oct 23, 2018, 02:06PM IST
భారత కెప్టెన్ విరాట్ కోహ్లీతో పోలిస్తే రోహిత్ శర్మ బెస్ట్ బ్యాట్స్‌మెన్ అని వెటరన్ ఆఫ్ స్పిన్నర్ హర్భజన్ సింగ్ అభిప్రాయపడ్డాడు. వెస్టిండీస్‌తో గౌహతి వేదికగా ఆదివారం రాత్రి ముగిసిన తొలి వన్డే మ్యాచ్‌లో విరాట్ కోహ్లి (140: 107 బంతుల్లో 21x4, 2x6) - రోహిత్ శర్మ (152 నాటౌట్: 117 బంతుల్లో 15x4, 8x6) జోడి రెండో వికెట్‌కి అభేద్యంగా 246 పరుగుల భాగస్వామ్యం నెలకొల్పడంతో 323 పరుగుల భారీ లక్ష్యాన్ని.. 42.1 ఓవర్లలోనే భారత్ జట్టు ఛేదించిన విషయం తెలిసిందే. లక్ష్య ఛేదనలో ఏ వికెట్‌కైనా భారత్ తరఫున ఇదే అత్యుత్తమ భాగస్వామ్యం. వన్డే‌లో ఇద్దరి బ్యాటింగ్‌ను చూశారు కదా..? ఎవరు బెస్ట్ బ్యాట్స్‌మెన్..? అని తాజాగా జరిగిన ఓ ఇంటర్వ్యూలో హర్భజన్ సింగ్‌ని ప్రశ్నించగా.. అతను సమాధానమిచ్చాడు.
‘నేను తొలుత రోహిత్ శర్మ గురించి మాట్లాడతాను. 2007 టీ20 ప్రపంచకప్‌లో భాగంగా భారత్, దక్షిణాఫ్రికా మధ్య డర్బన్‌లో మ్యాచ్‌ జరిగింది. బౌన్సీ పిచ్ కావడంతో.. సఫారీ ఫాస్ట్ బౌలర్ మోర్నీ మోర్కెల్‌ నిప్పులు చెరిగే బంతులు విసిరాడు. అయినప్పటికీ.. అతని బౌలింగ్‌లో రోహిత్ శర్మ మూడు నాలుగు సిక్సర్లు బాదేశాడు. అప్పుడర్థమైంది నాకు.. రోహిత్ శర్మలో స్పెషల్ టాలెంట్ ఉందని. ఇక్కడ కేవలం ఒక్క టాలెంట్ గురించే మాత్రమే మాట్లాడితే.. కోహ్లీ కంటే రోహిత్ శర్మ ముందు వరుసలో ఉంటాడు. కానీ.. టాలెంట్‌కి హార్డ్‌వర్క్‌ కలిపితే మాత్రం అందరూ కోహ్లీ వెనుకే’ అని హర్భజన్ సింగ్ వెల్లడించాడు.
భారత్, వెస్టిండీస్ మధ్య విశాఖపట్నం వేదికగా బుధవారం మధ్యాహ్నం నుంచి రెండో వన్డే జరగనుంది.